CELEX: 32020R2038
Language: hu
Date: 2020-12-10 00:00:00
Title: A Bizottság (EU) 2020/2038 végrehajtási rendelete (2020. december 10.) az (EU) 2015/2447 végrehajtási rendeletnek az Egyesült Királyság Unióból való kilépésére tekintettel a kezesi kötelezettségvállalás formanyomtatványai, valamint a légi közlekedési költségeknek a vámértékbe való belefoglalása tekintetében történő módosításáról

2020.12.11.   
               
               
                  HU
               
               
                  Az Európai Unió Hivatalos Lapja
               
               
                  L 416/48
               
            
         A BIZOTTSÁG (EU) 2020/2038 VÉGREHAJTÁSI RENDELETE
         (2020. december 10.)
         az (EU) 2015/2447 végrehajtási rendeletnek az Egyesült Királyság Unióból való kilépésére tekintettel a kezesi kötelezettségvállalás formanyomtatványai, valamint a légi közlekedési költségeknek a vámértékbe való belefoglalása tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásra (1) és különösen annak 126. cikkére és 127. cikke (1) bekezdésére, valamint az Írországról/Észak-Írországról szóló jegyzőkönyv 5. cikkének (3) bekezdésére és 13. cikkének (1) bekezdésére,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (2), és különösen annak 8. cikke (1) bekezdésének b) pontjára, 76. cikkének a) pontjára és 100. cikke (1) bekezdésének b) pontjára,
         mivel:
         
                     (1)
                  
                  
                     2017. március 29-én az Egyesült Királyság az Európai Unióról szóló szerződés 50. cikkének megfelelően bejelentette az Unióból való kilépésre vonatkozó szándékát.
                  
               
                     (2)
                  
                  
                     2020. február 1-jén az Egyesült Királyság kilépett az Európai Unióból és az Európai Atomenergia-közösségből. A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (a továbbiakban: a kilépésről rendelkező megállapodás) 126. és 127. cikke értelmében a 2020. december 31-ig tartó átmeneti időszakban (a továbbiakban: átmeneti időszak) az uniós jog alkalmazandó az Egyesült Királyságra és az Egyesült Királyságban.
                  
               
                     (3)
                  
                  
                     A kilépésről rendelkező megállapodás 185. cikkével és az Írországról/Észak-Írországról szóló jegyzőkönyv 5. cikkének (3) bekezdésével összhangban az átmeneti időszak lejárta után Észak-Írország tekintetében a 952/2013/EU rendelet 5. cikkének 2. pontjában meghatározott vámjogszabályok alkalmazandók az Egyesült Királyságra és az Egyesült Királyságban (az Egyesült Királyság felségvizeinek kivételével).
                  
               
                     (4)
                  
                  
                     Az átmeneti időszak lejárta után a 952/2013/EU rendelet – Észak-Írország kivételével — már nem alkalmazandó az Egyesült Királyságra és az Egyesült Királyságban, és vámokat kell alkalmazni az Egyesült Királyságból az Unió vámterületére behozott árukra. A 952/2013/EU rendelet 71. cikk (1) bekezdésének e) pontja értelmében a behozott áruk vámértékébe bele kell foglalni az adott árunak az Unió vámterületére való beszállítása helyéig felmerülő szállítási költségeket. A vámértékbe beszámítandó teljes légi fuvarozási költségek százalékos arányát az (EU) 2015/2447 bizottsági végrehajtási rendelet (3) 23-01. melléklete határozza meg. Az átmeneti időszak lejárta után az Egyesült Királyságot fel kell venni az említett mellékletben a harmadik országok megfelelő jegyzékébe.
                  
               
                     (5)
                  
                  
                     A kezesi kötelezettségvállalás formanyomtatványait az (EU) 2015/2447 végrehajtási rendelet 32-01., 32-02. és 32-03. melléklete, valamint 72-04. mellékletének VI. és VII. fejezete tartalmazza. Ezek a formanyomtatványok felsorolják az Unió tagállamait és az egységes árutovábbítási eljárásról szóló, az EU–CTC egységes árutovábbítási vegyes bizottság 1/2019 határozatával (4) módosított egyezmény (5) (a továbbiakban: egyezmény) egyéb szerződő feleit. Attól kezdődően, hogy a 952/2013/EU rendelet alkalmazása az Egyesült Királyságra és az Egyesült Királyságban (Észak-Írország kivételével) megszűnik, az Egyesült Királyságot e formanyomtatványokon a továbbiakban nem kell felsorolni a tagállamok között. Az Egyesült Királyság azonban meghívást kapott és letétbe helyezte csatlakozási okiratát, hogy az átmeneti időszak lejártától kezdődően különálló szerződő félként csatlakozzon az egyezményhez. Amikor az Egyesült Királyság csatlakozik az egyezményhez, a kezesi kötelezettségvállalások formanyomtatványain az Egyesült Királyságot fel kell venni az egyezmény többi szerződő felének jegyzékébe. Ezenkívül az Írországról/Észak-Írországról szóló jegyzőkönyv alkalmazásának következményeként az uniós árutovábbítási műveletek tekintetében Észak-Írországot úgy kell felsorolni, hogy a tagállamokban érvényes biztosítékok Észak-Írországban is érvényesek legyenek.
                  
               
                     (6)
                  
                  
                     Tekintettel az átmeneti időszak közelgő lejártára, ennek a rendeletnek sürgősen hatályba kell lépnie. Mivel az átmeneti időszak 2020. december 31-én lejár, e rendeletnek az Egyesült Királyságból (Észak-Írország kivételével) történő légi fuvarozás költségeinek a vámértékbe való beszámítására, valamint az Egyesült Királyságra való hivatkozásoknak a kezesi kötelezettségvállalások formanyomtatványainak a tagállamok számára kijelölt részéből való törlésére vonatkozó rendelkezéseit 2021. január 1-jétől kell alkalmazni. Azokat a rendelkezéseket, amelyek az Egyesült Királyságnak az egyezmény többi szerződő felének a kezesi kötelezettségvállalási formanyomtatványokon szereplő jegyzékben történő feltüntetésére vonatkoznak, attól a naptól kell alkalmazni, amelyen az Egyesült Királyság csatlakozik az egységes árutovábbítási eljárásról szóló egyezményhez.
                  
               
                     (7)
                  
                  
                     Az e rendeletben előírt intézkedések összhangban vannak a Vámkódexbizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2015/2447 végrehajtási rendelet a következőképpen módosul:
            
                        1.
                     
                     
                        A 23-01. mellékletben a táblázat első oszlopának utolsó sora („Q. zóna”) a következő szöveggel egészül ki:
                        „Egyesült Királyság (Észak-Írország kivételével)”.
                     
                  
                        2.
                     
                     
                        A 32-01. melléklet I. részének (Kezesi kötelezettségvállalás) 1. pontja a következőképpen módosul:
                        
                                    a
                                 
                                 
                                    „Svéd Királyság” szövegrész után a következő szövegrészt el kell hagyni:
                                    „Nagy-Britannia és Észak-Írország Egyesült Királysága”;
                                 
                              
                                    b)
                                 
                                 
                                    a szöveg a „Török Köztársaság(56)” szövegrész után a következő szöveggel egészül ki:
                                    „Nagy-Britannia és Észak-Írország Egyesült Királysága (*)
                                    
                                    
                                       (*)  A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyv értelmében Észak-Írországot e biztosíték alkalmazásában az Európai Unió részének kell tekinteni. Ezért az Európai Unió vámterületén letelepedett kezesnek fel kell tüntetnie egy értesítési címet, vagy képviselőt kell kijelölnie Észak-Írországban, ha a biztosíték felhasználható ott. Ha azonban az egységes árutovábbítással összefüggésben a biztosítékot az Európai Unióban és az Egyesült Királyságban érvényesnek nyilvánították, az Egyesült Királyságban egyetlen kézbesítési cím vagy kijelölt képviselő az Egyesült Királyság egész területére kiterjedhet, Észak-Írországot is beleértve.”"
                        
                                 
                              
                  
                        3.
                     
                     
                        A 32-02. melléklet I. részének (Kezesi kötelezettségvállalás) 1. pontja a következőképpen módosul:
                        
                                    a
                                 
                                 
                                    „Svéd Királyság” szövegrész után a következő szövegrészt el kell hagyni:
                                    „Nagy-Britannia és Észak-Írország Egyesült Királysága”;
                                 
                              
                                    b)
                                 
                                 
                                    a szöveg a „Török Köztársaság” szövegrész után a következő szöveggel egészül ki:
                                    „Nagy-Britannia és Észak-Írország Egyesült Királysága (**)
                                    
                                    
                                       (**)  A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyv értelmében Észak-Írországot e biztosíték alkalmazásában az Európai Unió részének kell tekinteni. Ezért az Európai Unió vámterületén letelepedett kezesnek fel kell tüntetnie egy értesítési címet, vagy képviselőt kell kijelölnie Észak-Írországban, ha a biztosíték felhasználható ott. Ha azonban az egységes árutovábbítással összefüggésben a biztosítékot az Európai Unióban és az Egyesült Királyságban érvényesnek nyilvánították, az Egyesült Királyságban egyetlen kézbesítési cím vagy kijelölt képviselő az Egyesült Királyság egész területére kiterjedhet, Észak-Írországot is beleértve.”;"
                        
                                 
                              
                  
                        4.
                     
                     
                        A 32-03. melléklet I. részének (Kezesi kötelezettségvállalás) 1. pontja a következőképpen módosul:
                        
                                    a)
                                 
                                 
                                    a „Svéd Királyság” szövegrész után a következő szövegrészt el kell hagyni:
                                    „Nagy-Britannia és Észak-Írország Egyesült Királysága”;
                                 
                              
                                    b)
                                 
                                 
                                    a szöveg a „Török Köztársaság(71)” szövegrész után a következő szöveggel egészül ki:
                                    „Nagy-Britannia és Észak-Írország Egyesült Királysága (***)
                                    
                                    
                                       (***)  A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyv értelmében Észak-Írországot e biztosíték alkalmazásában az Európai Unió részének kell tekinteni. Ezért az Európai Unió vámterületén letelepedett kezesnek fel kell tüntetnie egy értesítési címet, vagy képviselőt kell kijelölnie Észak-Írországban, ha a biztosíték felhasználható ott. Ha azonban az egységes árutovábbítással összefüggésben a biztosítékot az Európai Unióban és az Egyesült Királyságban érvényesnek nyilvánították, az Egyesült Királyságban egyetlen kézbesítési cím vagy kijelölt képviselő az Egyesült Királyság egész területére kiterjedhet, Észak-Írországot is beleértve.”"
                        
                                 
                              
                  
                        5.
                     
                     
                        A 72-04. melléklet II. része a következőképpen módosul:
                        
                                    a
                                 
                                 
                                    VI. fejezetben a táblázat 7. sora a „Törökország –” szövegrész után a következő szöveggel egészül ki:
                                    „Egyesült Királyság (*) –
                                    
                                       (*)  A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyv értelmében Észak-Írországot e biztosíték alkalmazásában az Európai Unió részének kell tekinteni.”;"
                        
                                 
                              
                                    b)
                                 
                                 
                                    a VII. fejezetben a táblázat 6. sora a „Törökország –” szövegrész után a következő szöveggel egészül ki:
                                    „Egyesült Királyság (*) –
                                    
                                       (*)  A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyv értelmében Észak-Írországot e biztosíték alkalmazásában az Európai Unió részének kell tekinteni."
                        
                                 
                              
                  
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2021. január 1-jétől kell alkalmazni.
            Azonban az 1. cikk (2) bekezdésének b) pontját, az 1. cikk (3) bekezdésének b) pontját, az 1. cikk (4) bekezdésének b) pontját és az 1. cikk (5) bekezdését attól a naptól kell alkalmazni, amelyen az Egyesült Királyság csatlakozik az egységes árutovábbítási eljárásról szóló egyezményhez.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. december 10-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 29., 2020.1.31., 7. o.
         
         
            (2)  HL L 269., 2013.10.10., 1. o.
         
         
            (3)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).
         
            (4)  Az EU–CTC egységes árutovábbítási vegyes bizottság 1/2019 határozata (2019. december 4.) az egységes árutovábbítási eljárásról szóló, 1987. május 20-i egyezmény módosításáról (HL L 103., 2020.4.3., 47. o.).
         
            (5)  HL L 226., 1987.8.13., 2. o.